SK Úradný vestník Európskej únie C 52/22

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 52/11

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„CABRITO DO ALENTEJO“

ES č.: PT-PGI-0005-0791-08.10.2009

CHZO ( X ) CHOP ( )

1. Názov:

„Cabrito do Alentejo“

2. Členský štát alebo tretia krajina:

Portugalsko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.1. Čerstvé mäso (a droby)

3.2. Opis výrobku, na ktorý sa vzťahuje názov uvedený v bode 1:

Názvom „Cabrito do Alentejo“ (kozľa z Alenteja) sa označujú jatočné telá a mäso zo zabitých kôz zapísaných v registri narodení, ktoré pochádzajú od rodičov zapísaných v zootechnickom registri a/alebo plemennej knihe plemena „Caprina Serpentina“, alebo od rodičov zo záverečného kríženia s otcovskou líniou zapísanou v zootechnickom registri a/alebo plemennej knihe plemena „Caprina Serpentina“, ktoré sa narodili, chovali a zabili v súlade so stanovenými pravidlami.

Podľa tradičných postupov chovu zvierat oboch pohlaví sa zvieratá zabíjajú vo veku 30 až 120 dní. Jatočné telá s hmotnosťou od 3,5 kg do 7,5 kg majú nízky obsah tuku a významný podiel svaloviny. Svetloružové mäso je jemné, šťavnaté a má príjemnú vôňu.

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

Kozľatá Cabrito do Alentejo zostávajú s matkou a živia sa materinským mliekom do veku 30 až 120 dní.

Vo veku okolo pätnásť dní dostávajú niekoľko vláknitých prvkov, tzv. „roedores“, ktoré slúžia na podporu vývinu ich tráviaceho traktu alebo ako jednoduchá zábava na uspokojenie ich vrodenej potreby prežúvať a na tlmenie stresu. Ide o krmivo, ktoré obsahuje výlučne seno vysokej kvality (chutné a ľahko stráviteľné), listy duba cezmínového, duba korkového, prípadne iných druhov, obilniny a výrobky, ktoré sa skladajú z obilnín (kukurica, pšenica, ovos, jačmeň, raž atď.), bielkovinových plodín (hrach, bôb, bôb konský, vika, hrachor, cícer atď.), slnečnicových pokrutín, sóje, repy a iných vedľajších produktov poľnohospodárstva, záhradníctva a ovocinárstva.

Tieto krmivá môžu navyše obsahovať malé množstvá tukov, uhličitanov, bikarbonátov, fosfátov a chloridov, ako aj práškovú srvátku a minerálne či vitamínové doplnky.

Tieto krmivá sú výlučne doplnkom materinského mlieka a tvoria najviac 15 % všetkých kŕmnych potrieb kozliat v období dojčenia.

Podávanie stimulátorov rastu, ako sú anaboliká, hormóny a podobné umelé alebo prírodné látky, je zakázané.

Prísun vody a krmiva vždy zodpovedá minimálnym požiadavkám na hygienu a vhodné životné podmienky zvierat.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Výroba sa uskutočňuje vo vymedzenej zemepisnej oblasti. Zabíjanie zvierat, porciovanie a balenie sa môže uskutočňovať mimo vymedzenej zemepisnej oblasti výroby.

3.6. Osobitné pravidlá pre krájanie, strúhanie, balenie atď.:

Výrobky s názvom Cabrito do Alentejo sa môžu predávať ako balené alebo nebalené celé jatočné telá, alebo ich polovičky, alebo ako tieto časti jatočných tiel: plece, krk, hruď a bránicový sval (husička), kotlety, stehno a vnútornosti. Jednotlivé časti sa musia povinne baliť do vaničky.

3.7. Osobitné pravidlá pre označovanie:

Na etikete sa musí uvádzať označenie „Cabrito do Alentejo — IGP“, logotyp výrobku (obr. 1), logotyp CHOP a názov certifikačného orgánu.

Obr. 1

4. Stručné vymedzenie zemepisnej oblasti:

Zemepisná oblasť produkcie je prirodzene ohraničená podľa administratívneho usporiadania okresmi Portalegre, Évora a Beja (okrem okresu Sines a obcí Vila Nova de Milfontes, Langueira, Almograve a Zambujeira do Mar, ktoré patria do okresu Odemira), okresmi Grândola (okrem obcí Carvalhal a Melides), Alcácer do Sal (okrem obcí Santa Maria do Castelo a Comporta), Santiago do Cacém (okrem obce Santo André), Alcoutim (okrem obce Vaqueiros) a obcami Couço a Santana do Mato patriacimi do okresu Coruche, obcou São Marcos da Serra patriacou do okresu Silves a obcou Ameixial patriacou do okresu Loulé.

5. Spojenie so zemepisnou oblasťou:

5.1. Špecifickosť zemepisnej oblasti:

Zemepisná oblasť narodenia a chovu zvierat je ohraničená oblasťami regiónu Alentejo a susediacimi oblasťami, ktoré sa vyznačujú chudobnými pôdami tvorenými najmä bridlicami a produktmi ich erózie a významným podielom pastvín v oblastiach s veľkým sklonom pokrytých hustými krovinatými porastmi, ktoré sú neprístupné pre poľnohospodárske stroje a kde iné druhy prežívajú len veľmi ťažko (pre samotnú povahu pastvín, ale aj pre prístup).

V regióne prevládajú extenzívne poľnohospodársko-lesnícko-pastierske prevádzky. Kozy sa chovajú extenzívnym spôsobom, ktorého povinnou súčasťou je chov vonku. Pôda sa podľa prevládajúceho využitia rozdeľuje takto: lesný podrast stredomorského lesa (korkový dub a cezmínový dub), oblasti pestovania obilia (nezavlažované plodiny), oblasti s plodinami pestovanými na orných pôdach (pestované krmivá, prírodné alebo meliorované pastviny) a nekultivované plochy.

Striedanie studených a daždivých zím a teplých a suchých liet je tiež typický znak tejto zemepisnej oblasti, ktorý určuje nielen druh vegetácie príslušných oblastí, ale aj jej zloženie, ktoré sa v priebehu roka mení. Vegetáciu tvoria pôvodné druhy tráv (Dactylis glomerata, Lolium ssp., Bromus ssp. atď.) a strukovín (najmä rôzne odrody druhov Trifolium a Mendicago, ale aj Ornithopus, Lotus, Scorpiurus atď.), ako aj krovinaté rastliny (rôzne odrody druhu Cistus, v danej oblasti známe pod názvom „estevas“, „sargaços“, „piorno“ a „tojo“) a druhy typické pre túto oblasť rodu Quercus (dub cezmínový a korkové duby), ktoré sú zdrojom žaluďov a lístia. Táto vegetácia je nielen kŕmnym základom pre dospelé zvieratá, ale aj určujúcim a podmieňujúcim faktorom, ktorý na jednej strane prirodzeným výberom ovplyvňuje vlastnosti zvierat, ktoré odolajú a dokážu prežiť, rozmnožovať sa, dojčiť svoje mláďatá v tak nepriaznivých podmienkach, ako v prípade plemena „Serpentina“ a jeho krížencov, a na druhej strane určuje zmenu vlastností mlieka podľa ročného obdobia.

5.2. Špecifickosť výrobku:

Závery štúdií preukázali tieto špecifické vlastnosti jatočných tiel Cabrito do Alentejo: svetlá farba vďaka prítomnosti svetlého podkožného tuku, podiel optimálne jemnej a šťavnatej svaloviny na úrovni 60 až 66 %, priemerný podiel kostí 25 %, percentuálny podiel tuku nižší ako u iných skúmaných genetických druhov, priaznivá ekonomická návratnosť, keďže plece a chrbtovina tvoria takmer 70 % hmotnosti jatočného tela. Jedlá časť tvorená svalovinou a medzisvalovým podkožným tukom obsahuje 6 až 8 % tuku.

Medzi hlavné mastné kyseliny, ktoré obsahuje tuk jatočných tiel Cabrito do Alentejo, patrí kyselina olejová (C18:1 cis-9), kyselina palmitová (C16:0) a kyselina stearová (C18:0), ktoré tvoria 70 % všetkých mastných kyselín.

Podiel kyseliny linolovej (CLA) počas roka kolíše medzi 0,34 a 0,66 %.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Fytoedafón a klimatické vlastnosti zemepisnej oblasti spoločne s činnosťou človeka definujú daný ekosystém. Táto skutočnosť v spojení s tradičnými chovateľskými postupmi a vlastnosťami plemena prispela k stavu, že mäso kôz plemena Serpentina a jeho krížencov sa dostáva na trh ako špecifický výrobok určený na konzumáciu najmä v obdobiach, keď sa kladie silný dôraz na tradíciu a sociálny či rodinný štatút. Cabrito do Alentejo sa preto už oddávna (známe písomné odkazy na recepty pripravené z Cabrito do Alentejo siahajú do 16. storočia) teší osobitnej povesti u spotrebiteľov vďaka špecifickým organoleptickým vlastnostiam mäsa a jeho uznávanej gastronomickej hodnote, a to najmä počas dvoch období roka, kedy sa konzumuje najviac, t. j. cez Vianoce a na Veľkú noc.

Podľa tradičných postupov daného regiónu sa zvieratá zabíjajú pred odstavením, tzn. v štádiu „pred-prežúvavcov“. V týchto podmienkach je kvalita materského mlieka hlavným určujúcim faktorom kvality jatočných tiel kozliat. Keďže kŕmny režim matky veľmi závisí od fytoedafónu a klimatických podmienok, ktoré sa v oblasti produkcie v priebehu celého roka menia, obsah kyseliny linolovej v mlieku sa mení tiež, čo priaznivo ovplyvňuje množstvo tejto kyseliny v medzisvalovom tuku svalu longissimus dorsi a následne aj farbu, organoleptickú kvalitu a šťavnatosť mäsa. Podiel kyseliny linolovej a ostatných mastných kyselín je vždy vyšší u Cabrito do Alentejo ako u ostatných plemien, čo sa veľmi citlivo odráža na celoročnom profile mastných kyselín v mäse tohto plemena. Tieto dva faktory významným spôsobom ovplyvňujú silný dopyt spotrebiteľov po výrobku s názvom Cabrito do Alentejo počas Vianoc a Veľkej noci.

Odkaz na uverejnenie špecifikácie:

[článok 5 ods. 7 nariadenia Rady (ES) č. 510/2006]

http://www.gpp.pt/Valor/Cabrito_Alentejo_CE_MAIO2011.pdf

(1) Ú. v. EÚ L 93, 31.3.2006, s. 12.